Johanne Schmidt-Nielsen (EL), 2009-03-11:
Jeg er egentlig meget overrasket over det svar, for jeg mener det var Venstres egen skatteordfører, der i Information udtalte, at når man laver en skattereform, hvor man giver mere til dem i toppen, og man i øvrigt har et samfund, hvor kvinder tjener markant mindre end mænd, så er det klart, at den ulighed også vil stige, det er en naturlig konsekvens.
Men vil det sige, at finansministeren afviser de beregninger, som Arbejderbevægelsens Erhvervsråd er kommet med, der viser, at mændenes gevinst er næsten dobbelt så stor som kvindernes, og at mænd tjener lidt over 2.000 kr. mere end kvinder på den her skattereform.
Grunden til, at jeg stiller det her spørgsmål, er selvfølgelig, at jeg mener, det er dybt, dybt alvorligt, hvis man laver en skattereform, der betyder, at den ulighed, der er økonomisk mellem mænd og kvinder i Danmark, og som desværre er meget markant, stiger yderligere.
Det viser Arbejderbevægelsens Erhvervsråds tal altså.
Afviser ministeren dem?
Ministeren siger, at der er en tendens til, at mænd måske tjener lidt mere end kvinder i det her samfund.
Ja, det må man sige, det er en meget tydelig tendens.
Det er sådan, at mænd tjener 18 pct. mere end kvinder i Danmark, og at den procentandel sådan set er vokset, siden regeringen kom til i 2001.
Derfor betyder en reform som den her selvfølgelig også, at den økonomiske ulighed kommer til at vokse.
Er det, finansministeren siger, en afvisning af, at mænd får flere penge i lommen som følge af den her reform end kvinder, er det det, finansministeren står og siger?
For den burde altså ligge lige for, altså at mænd i hvert fald får 2.000 kr. mere i snit på den her reform end kvinder.
Så er det muligt, at finansministeren mener, at man får alle mulige andre ting ud af den her reform, og det er jeg uenig i.
Men på bundlinjen står vi altså med et resultat, der betyder, at mænd tjener markant mere på reformen end kvinder.
Nej, jeg har heller ikke hørt nogen i den her sal foreslå, at man skulle betale skat efter køn, men jeg konstaterer altså, at der er en reform, som vil betyde, at mænd i snit tjener 2.000 kr. mere på den end kvinder.
Det var jo sådan, at der i foråret var en masse offentligt ansatte, mænd og kvinder - men altså primært kvinder, for der er rigtig, rigtig mange kvinder i den offentlige sektor - som var på gaden.
Det vil sige, at hvis man var interesseret i at skabe en mere økonomisk ligelig fordeling af lønnen, af økonomien og værdien i samfundet, kunne man have hjulpet i den forbindelse.
Man kunne have afsat de 5 mia. kr., det krævede, og det ville faktisk have betydet, at den her skattereform, vi står med i dag, ville have ramt mindre skævt, fordi man kunne have mindsket den økonomiske ulighed en smule.
Men det afviste man, i foråret ville man ikke være med til at lade uligheden mellem mænd og kvinder falde.
Nu man så haft mulighed nr. 2 for at prøve at se, om man kunne gøre et eller andet.
Niks, man laver en reform, som betyder, at uligheden mellem kønnene stiger endnu mere.
Så jeg kan bare konstatere, at vi har en regering, som åbenlyst er fuldstændig ligeglad med den massive økonomiske ulighed, der er mellem mænd og kvinder i vores samfund.
Så kunne jeg til sidst godt tænke mig at spørge, om vores ligestillingsminister, fru Karen Jespersen, har været inde over den her reform, og om hun har nogen holdning til, at man altså nu gennemfører en skattereform, som betyder, at mænd i Danmark tjener 2.000 kr. mere på den, end kvinder gør.